**ZÁPIS č. 2**

 **Z RIADNEHO ZASADNUTIA SPRÁVNEJ RADY TASR**

 **25. februára 2025 so začiatkom o 15.00 h**

**Prítomní členovia Správnej rady:** Jozef Bednár, Alena Mezeiová, Michal Pidanič**,** Alexander Riabov

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

**UZNESENIE č. 01/25/2/2025:**

Členovia rady schválili tento program zasadnutia:

1. **Správa o činnosti Tlačovej agentúry Slovenskej republiky za 2. polrok 2024**
2. **Rôzne**

ZA: 4 PROTI: 0 ZDRŽAL SA: 0

J. Bednár

 A. Mezeiová

M. Pidanič

A. Riabov

**Uznesenie bolo prijaté.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Správa o činnosti Tlačovej agentúry Slovenskej republiky za 2. polrok 2024**

Ako uviedol V. Puchala, Tlačová agentúra Slovenskej republiky (TASR) splnila v hodnotenom období všetky úlohy, ktoré jej ukladá zákon č. 385/2008 Z. z. o Tlačovej agentúra Slovenskej republiky a o zmene niektorých zákonov v znení neskorších predpisov a Zmluva o podmienkach použitia nárokovateľného príspevku zo štátneho rozpočtu na plnenie úloh vo verejnom záujme č. MK 177/2023/M.

 TASR v zmysle svojej hlavnej činnosti vyhľadávala aktuálne, včasné, overené, neskreslené a nestranné informácie o udalostiach v politike, ekonomike, kultúre, samospráve, športe a ďalších oblastiach života doma i v zahraničí, ktoré spracovávala formou textových súborov, zvukových záznamov a zvukovo-obrazových záznamov. Informácie uchovávala v svojich archívoch.

 TASR vydávala textové správy v slovenskom, anglickom a maďarskom jazyku. Multimediálne správy TASR zmluvne odoberali prakticky všetky média na Slovensku. Informácie v cudzích jazykoch agentúra poskytovala doma i v zahraničí, hlavne ambasádam a zmluvným zahraničným agentúram.

 TASR zabezpečovala služby v oblasti spravodajstva prostredníctvom novinárov v internom pracovnom pomere a spolupracovníkov doma, v regiónoch i v zahraničí.

 TASR vydala v hodnotenom období 124 032 multimediálnych správ. V textovom spravodajstve priniesla 68 658 správ, vydala 6 911 zvukov, 46 818 fotografií a 1 645 videospráv. TASR TV odvysielala naživo 401 prenosov tlačových konferencií.

 TASR bola vo svojom spravodajstve slobodná a nezávislá. Spravodajstvo nebolo v prospech, či v neprospech žiadnej politickej, hospodárskej, náboženskej, etnickej alebo inej záujmovej skupiny.

 Agentúra zaznamenávala udalosti doma i vo svete. Špecificky sa agentúra venovala sociálnym témam, problematike národností, cirkví, zdravotne a sociálne znevýhodnených občanov, kultúre s dôrazom na národnú kultúru a kultúru národnostných menšín, ochrane kultúrneho dedičstva, školstvu, vede, zdravému životnému štýlu, prevencii pred kriminalitou a ďalším informáciám vo verejnom záujme.

 TASR prinášala verejnosti i odberateľom informácie o chode štátu a jeho inštitúcií. Informovala o práci prezidenta, Národnej rady Slovenskej republiky i rozhodnutiach vlády.

 TASR multimediálne (text, foto, video, zvuk, živý prenos) pokrývala zasadania vlády v Bratislave, výjazdové rokovania v regiónoch Slovenska napríklad v Modre a Topoľčiankach.

 Redaktori zaznamenávali schôdze NR SR, predovšetkým o  balíčku konsolidácie verejných financií. Zúčastnili sa aj na mimoriadnych rokovaniach o odvolávaní ministrov vlády M. Šimkovičovej, B. Suska či M. Šutaja Eštoka. Zachytili tiež odvolanie lídra opozičného PS M. Šimečku z postu podpredsedu NR SR. Redaktori boli pri schválení rozpočtu SR na rok 2025 začiatkom decembra a aj pri výmene ministrov zdravotníctva v októbri. Reportéri nechýbali na 80. výročí SNP v Banskej Bystrici.

 Agentúra dlhodobo zaznamenávala rokovania LOZ a vlády po podaní výpovedí lekárov.

 Mimoriadne nabitý bol program zahraničných ciest - reportéri vycestovali s prezidentom na návštevy Maďarska, Rakúska v júli, na stretnutie s holandským premiérom do Haagu v decembri, s prezidentom  do Lotyšska v decembri, na stretnutie hláv štátov zoskupenia ARRAIOLOS v Krakove. Boli na ustanovujúcom zasadaní Európskeho parlamentu v Štrasburgu, pri voľbe nových eurokomisárov.

 Ekonomická redakcia podrobne pokrývala všetky kľúčové témy v slovenskej aj zahraničnej ekonomike. K významným témam ekonomického servisu patril konsolidačný balík a prijatie rozpočtu. Slovenskú ekonomiku aj v druhom polroku 2024 ovplyvňovala vojna na Ukrajine, či téma energií z Ruska a tlak na diverzifikáciu dodávateľov.

 V zahraničnom spravodajstve dominovali prezidentské voľby v USA, formovanie orgánov EÚ po voľbách do Európskeho parlamentu, pokus o atentát na Donalda Trumpa, vyhlásenie niekoľkohodinového stanného práva juhokórejským prezidentom Jun Sok-jolom i riešenie otázky plynu a s ňou súvisiaca koncoročná návšteva premiéra Roberta Fica v Moskve.

 V oblasti športu redaktori zaznamenávali zápasy futbalovej, hokejovej, volejbalovej, basketbalovej a hádzanárskej ligy. Okrem toho aj zápasy predkola futbalovej ligy majstrov a nakoniec zápasy v LM po postupe ŠK Slovan do ligovej fázy tohto pohára. Reportéri vycestovali aj na zápasy do Glasgowa a do Madridu. Futbalovú reprezentáciu sledovali aj v Lige národov vo Švédsku a Azerbajdžane. Pokryli aj zápas slovenských tenistiek v Malage na turnaji o pohár B. J. Kingovej, či zápasy NHL v Prahe.

 Hlavným športovým vrcholom druhého polroka bolo pokrývanie letnej olympiády v Paríži a aj Paralympiády. Agentúra vyslala do Paríža tím redaktorov a fotografov a bola dominantným poskytovateľom textov a fotografií z OH pre slovenské médiá.

 V decembri pribudol spolupracovník v Srbsku so zameraním na informovanie o slovenskej menšine.

 TASR vytvorila oficiálny portrét prezidenta SR, ktorý v priebehu II. polroka distribuovala na základe objednávok odberateľom.

 Hospodárenie a financovanie Tlačovej agentúry Slovenskej republiky sa v hodnotenom období riadilo hlavne zákonom č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov, zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákonom č. 431/2002 Z. z. o účtovníctve v znení neskorších predpisov a zákonom č. 595/2003 Z. z. o dani z príjmov v znení neskorších predpisov.

 Za II. polrok 2024 dosiahli príjmy TASR 1 763 698 EUR. Výdavky za II. polrok boli vykázané vo výške 3 258 882 EUR. Na základe uvedených pohybov Tlačová agentúra ukončila rok 2024 s prebytkom vo výške 383 135 EUR.

 Súhrnné náklady dosiahli za II. polrok výšku 3 081 588 EUR. Celkové výnosy za II. polrok dosiahli čiastku 2 962 423 EUR. Rok 2024 TASR ukončila celkovo so ziskom vo výške 39 757 EUR.

 Tržby z predaja agentúrnych produktov a služieb, zastrešené Úsekom obchodu a marketingu, zaznamenali v druhom polroku 2024 oproti predošlému roku nárast o takmer 88 000 EUR. Tržby za vlastné výrobky a služby predstavovali v druhom polroku 2024 sumu 1 376 000 EUR, čo v porovnaní s predchádzajúcim rokom za rovnaké obdobie predstavuje nárast o takmer 6,83 %.

 TASR v závere roku podpísala dodatok k zmluve o prenájme priestorov. Na základe analýzy trhu a benefitov vyšla najvýhodnejšia ponuka na zotrvanie v existujúcich priestoroch Westend Gate.

 TASR je podľa zákona č. 69/2018 Z. z. o kybernetickej bezpečnosti zaradená do registra prevádzkovateľov základných služieb. TASR uskutočnila investície a opatrenia súvisiace s fortifikáciou systémov TASR.

 Ku dňu 30. 06. 2024 mala TASR 135 zamestnancov. Ku dňu 31. 12. 2024 sa počet zamestnancov zvýšil na 140. Zvýšenie počtu zamestnancov bolo spôsobené presunom webu teraz.sk a jeho editorov z dcérskej spoločnosti Teraz media priamo pod TASR.

 V mesiacoch október a november sa uskutočnili za účasti vedúcej zahraničnej redakcie a personálnej manažérky prednášky na Univerzite sv. Cyrila a Metoda v Trnave, Katolíckej univerzite v Ružomberku, Univerzite Pavla Jozefa Šafárika v Košiciach a Prešovskej univerzite v Prešove. Prednášok sa zúčastnili stovky študentov a vyučujúcich žurnalistiky, masmediálnej komunikácie, marketingu a slovenského jazyka. Boli zamerané na prácu agentúrneho novinára, na pripravovanú TASR Akadémiu a praktické rady na pohovoroch.

 Veľkým prínosom pre zabezpečovanie kvalitného fotoservisu bol nákup novej, kvalitnej fototechniky pre redaktorov.

 TASR pripravila projekt spolupráce so Slovenským národným archívom v Bratislave, ktorý by mal priniesť obohatenie archívov TASR o desaťtisíce unikátnych fotografií z rokov 1939 - 1945, ktorými SNA disponuje. Fotografie je potrebné ďalej elektronicky spracovať a popísať.

 Teraz.sk spolu s TASR TV spustil v druhom polroku 2024 nový publicistický seriál Zdravie, ktorý popularizuje informácie z oblasti medicíny. TASR v druhej polovici roku prevzala weby Teraz Media. Teraz.sk a webmagazin.sk prešli spolu s editorským tímom priamo pod TASR.

 V záujme skvalitnenia a rozšírenia verejnej služby TASR spustila odber časti spravodajstva prostredníctvom odberu XML formátu, ktoré je dostupné bezodplatne.

 V hodnotenom období došlo k zmenám na postoch vedúcich redakcií. Novým vedúcim Domácej redakcie TASR sa stal Jozef Gruchalák po odchode Viery Kvasňovskej na materskú dovolenku. Na základe vnútorných výberových konaní sa novým vedúcim Športovej redakcie TASR stal Lukáš Gálik a vedúcim Dokumentačnej redakcie TASR Peter Horváth.

 TASR v závere roku vydala PF kalendár, súčasťou ktorého je výstup z projektu Spisovná slovenčina.

 TASR prinášala v hodnotenom období férové správy postavené na faktoch a jasných zdrojoch. Prinášala celistvé informácie o dianí doma i v zahraničí bez ohľadu na komerčnú hodnotu.

Členovia Správnej rady ocenili prácu TASR v hodnotenom období. Po diskusii vzali materiál na vedomie.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2. Rôzne**

Členovia Správnej rady sa dohodli na najbližšom termíne rokovania 18/3 o 15:00 h.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava 25. februára 2025

Zapísal:

 Jozef Bednár v.r.